b'\n_START_ARTICLE_\nTervakas\n_START_SECTION_\nValuma-alue ja l\xc3\xa4hiymp\xc3\xa4rist\xc3\xb6\n_START_PARAGRAPH_\nTervakkaan l\xc3\xa4hell\xc3\xa4 olevi\xc3\xa4 pienempi\xc3\xa4 j\xc3\xa4rvi\xc3\xa4 ja lampia ovat Suolammi, Koivulammi ja H\xc3\xa4rj\xc3\xa4nsilm\xc3\xa4 pohjoisessa sek\xc3\xa4 Kolmper\xc3\xa4nen etel\xc3\xa4ss\xc3\xa4. N\xc3\xa4ist\xc3\xa4 H\xc3\xa4rj\xc3\xa4nsilm\xc3\xa4 ja Koivulammi kuuluvat Hyypp\xc3\xa4r\xc3\xa4n harjualueen Natura 2000 -suojelualueeseen, sen sijaan Tervakas, Suolampi ja Kolmper\xc3\xa4nen j\xc3\xa4\xc3\xa4v\xc3\xa4t sen ulkopuolelle.  Hyypp\xc3\xa4r\xc3\xa4n harjualueen Natura-aluetta j\xc3\xa4\xc3\xa4 kuitenkin Tervakkaan valuma-alueelle ainakin S\xc3\xa4r\xc3\xa4m\xc3\xa4en rinteill\xc3\xa4 etel\xc3\xa4ss\xc3\xa4. Tervakas laskee it\xc3\xa4\xc3\xa4n pitkin suo-ojia j\xc3\xa4rven it\xc3\xa4puolisella suolla.\n_START_SECTION_\nVesist\xc3\xb6suhteet\n_START_PARAGRAPH_\nTervakkaan laskuojana olevissa suo-ojissa j\xc3\xa4rven it\xc3\xa4puolisella ojitetulla suolla muodostuu bifurkaatio: j\xc3\xa4rvest\xc3\xa4 alkunsa saava suo-oja haarautuu kahteen vesist\xc3\xb6\xc3\xb6n, koilliseen Karjaanjoen vesist\xc3\xb6\xc3\xb6n ja kaakkoon Kiskonjoen\xe2\x80\x93Perni\xc3\xb6njoen vesist\xc3\xb6\xc3\xb6n. Nykyisess\xc3\xa4 valuma-aluejaossa j\xc3\xa4rvi luetaan Kiskonjoen\xe2\x80\x93Perni\xc3\xb6njoen vesist\xc3\xb6\xc3\xb6n ja siell\xc3\xa4 Varesjoen valuma-alueeseen. Sinne vedet p\xc3\xa4\xc3\xa4tyv\xc3\xa4t Tervakkaasta noin 2,5 kilometri\xc3\xa4 etel\xc3\xa4\xc3\xa4n Salon ja Lohjan rajalla sijaitsevaan S\xc3\xa4r\xc3\xa4j\xc3\xa4rveen laskevien ojien kautta. Ehdotetussa uudessa valuma-aluejaossa j\xc3\xa4rvi luetaan Karjaanjoen vesist\xc3\xb6\xc3\xb6n kuuluvan Ropakonjoen valuma-alueeseen. Ropakonjoki on Somerniemen Oinasj\xc3\xa4rveen laskeva pieni joki, johon vedet Tervakkaalta p\xc3\xa4\xc3\xa4tyv\xc3\xa4t Tervakkaasta noin 1,5 kilometri\xc3\xa4 l\xc3\xa4nsikoilliseen Salon, Someron ja Lohjan rajalla sijaitsevien Hossojanl\xc3\xa4hteitten sivuitse._NEWLINE_Muista l\xc3\xa4hialueen lammista Suolammi laskee Tervakkaaseen id\xc3\xa4st\xc3\xa4 suo-ojien kautta. Kolmper\xc3\xa4sell\xc3\xa4 on etel\xc3\xa4ss\xc3\xa4 S\xc3\xa4r\xc3\xa4j\xc3\xa4rveen oma-laskuojansa, joka yhtyy Tervakkaan S\xc3\xa4r\xc3\xa4j\xc3\xa4rven suuntaan johtavaan laskuojaan. Koivulammella ei ole lasku-uomaa ja H\xc3\xa4rj\xc3\xa4nsilm\xc3\xa4 on sit\xc3\xa4 ymp\xc3\xa4r\xc3\xb6iv\xc3\xa4n suon kautta ojitettu pieneen suoppasuohon id\xc3\xa4ss\xc3\xa4.\n_START_SECTION_\nVesist\xc3\xb6historiaa\n_START_PARAGRAPH_\nVuonna 1958 suoritetun maanmittaustoimituksen kartassa, joka perustuu t\xc3\xa4ydennettyn\xc3\xa4 vuonna 1930 mets\xc3\xa4nhoitoa varten mitattuun karttaan, Tervakkaan, siihen laskevan Suolammin ja Tervakkaan etel\xc3\xa4puolella sijaitsevan Kolmper\xc3\xa4isen nykyiset laskuojat on merkitty karttaan vedenjohtorasitteina 1,5 metri\xc3\xa4 leveille ojille. _NEWLINE_Peruskartassa vuodelta 1965, joka on kartoitettu vuonna 1962 ja ilmakuvattu vuonna 1961, n\xc3\xa4m\xc3\xa4 ojitukset n\xc3\xa4kyv\xc3\xa4t toteutettuina Suolammista Tervakkaaseen ja Tervakkaasta S\xc3\xa4r\xc3\xa4j\xc3\xa4rveen johtavien laskuojien osalta. Lis\xc3\xa4ksi on ojitettu Tervakkaan it\xc3\xa4puolista suota laskuojan varrella muuten. Samoin on ojitettu Suolammin yl\xc3\xa4puolista suota Suolammiin ja S\xc3\xa4r\xc3\xa4m\xc3\xa4en luoteispuolisia suopainanteita sek\xc3\xa4 Tervakkaaseen ett\xc3\xa4 sen etel\xc3\xa4puolella sijaitsevaan Kolmper\xc3\xa4seen. My\xc3\xb6s Kolmper\xc3\xa4sen etel\xc3\xa4puolisesta suosta on kaivettu oja S\xc3\xa4r\xc3\xa4j\xc3\xa4rveen. _NEWLINE_Peruskartassa vuodelta 1981, joka on ilmakuvattu 1976 ja kartoitettu 1978, ojituksia on t\xc3\xa4ydennetty kaikissa \xc3\xa4sken mainituissa kohdissa ja Tervakkaan it\xc3\xa4puolisesta suosta on kaivettu uusi, koilliseen virtaava oja pitkin Hossojal\xc3\xa4hteisiin johtavaa matalaa painannetta, joka korkeusk\xc3\xa4yrien perusteella on muutoinkin laskenut Hossojanl\xc3\xa4hteiden suuntaan. Samalla on kaivettu ojat Tervakkaan ja sen pohjoispuolisen H\xc3\xa4rj\xc3\xa4nsilm\xc3\xa4n lammen v\xc3\xa4lille ja Tervakkaan pohjoisk\xc3\xa4rjest\xc3\xa4 pohjoiseen. Perukartassa vuodelta 1991 tilanne ei ole muuttunut paitsi ett\xc3\xa4 ojassa Hossojanl\xc3\xa4hteiden suuntaan on ojan alap\xc3\xa4\xc3\xa4n alapuolella merkitty karttaan lyhyt noro._NEWLINE_Nykytilanteessa maastossa Tervakkaan it\xc3\xa4puoliselta suolta Hossojanl\xc3\xa4hteiden suuntaan virtaava oja p\xc3\xa4\xc3\xa4tyy pieneen altaaseen alapuolisen matalan painanteen yl\xc3\xa4p\xc3\xa4\xc3\xa4ss\xc3\xa4 ja t\xc3\xa4st\xc3\xa4 jatkuu samaan suuntaan m\xc3\xa4rk\xc3\xa4 notkelma. H\xc3\xa4rj\xc3\xa4nsilm\xc3\xa4n lampea ymp\xc3\xa4r\xc3\xb6iv\xc3\xa4 suo on joskus vuoden 1991 j\xc3\xa4lkeen ojitettu it\xc3\xa4\xc3\xa4n matalaan suppasuohon, vaikka edelleen lammesta on oja my\xc3\xb6s etel\xc3\xa4\xc3\xa4n Tervakkaan suuntaan.'